CORRECCIÓN de erros.-Instrución 8/2005, do 27 de abril, da Dirección Xeral da División de Recursos Humanos, sobre selección temporal nos puntos de atención continuada (PAC).
SERVIZO GALEGO DE SAÚDE — III. OUTRAS DISPOSICIÓNS — 31/05/2005

Advertido erro na remisión do arquivo informático co documento que supuxo a publicación da Instrución núm. 8/2005 da Division de Recursos Humanos do Sergas, no Diario Oficial de Galicia nº 92, do 13 de maio de 2005, con erros na redacción de varios artigos ao non corresponder o arquivo co texto orixinario, procédese á súa corrección mediante a publicación íntegra da Instrución 8/2005 da División de Recursos Humanos do Sergas.
Instrución número 8/2005 da División de Recursos Humanos, sobre selección temporal nos puntos de atención continuada (PAC)
O acordo asinado entre a Administración sanitaria e as organizacións sindicais con representación na mesa sectorial, do 20 de febreiro de 2004, publicado como pacto por Resolución do 29 de outubro de 2004 (DOG nº 18, do 9 de novembro), sobre creación de postos de traballo de médicos de familia e de diplomados en enfermaría de PAC piloto contén, entre outras materias, a posta en marcha de 16 PAC de atención continuada.
Na actualidade, como resultado da negociación dun novo modelo organizativo en urxencias, acórdase ampliar o número inicial de PAC piloto.
Todos os PAC que tiveron, e teñen por mor da oferta por instrución 7/2005, opción de voluntariedade para o persoal de cadro, transformaranse en condicións de novo modelo no prazo concorrente coa execución da OPE extraordinaria, previsto para o último cuadrimestre do ano 2005.
Os ámbitos ampliados de PAC piloto de atención primaria recóllense no anexo I.
Tanto nos PAC do anexo I como no resto aplicaranse as condicións de traballo e as retributivas correspondentes, previstas no pacto citado sobre PAC piloto.
A selección temporal nos ámbitos non cubertos por convocatorias específicas (DOG nº 161, do 19 de agosto de 2004 e DOG nº 248, do 23 de decembro de 2004) realizaranse co persoal inscrito nas listaxes de vinculacións temporais, elaboradas ao abeiro do pacto sobre selección temporal (DOG número 104, do 1 de xuño de 2004).
O persoal seleccionado das listas de urxencias extrahospitalarias prestará servizos nestes PAC mediante nomeamento de servizo determinado.
Xa que logo, cómpre establecer as actuacións en ordenación do proceso de selección temporal, de conformidade co disposto na norma xeral 12.5.A do pacto sobre selección temporal (DOG nº 104, do 1 de xuño de 2004), dos aspirantes inscritos nas listaxes de vinculacións temporais que prestarán servizo nestes PAC.
Con este obxecto, en aplicación do acordado na mesa eectorial de negociación do persoal sanitario o día 8 de marzo e 20 de abril de 2005, este centro directivo, de conformidade coas atribucións conferidas polo Decreto 14/2005, do 3 de febreiro, polo que se establece a estrutura orgánica do Servizo Galego de Saúde, e pola Orde do 3 de febreiro de 2005, sobre delegación de competencias en órganos centrais e periféricos do Servizo Galego de Saúde, vén ditar as seguintes:
Instrucións
Primeira.-Obxecto.
O obxecto destas instrucións é ordenar unha oferta xeral de selección temporal para a cobertura dos postos de médicos de familia e diplomado en enfermaría de atención urxente extrahospitalaria en PAC.
Segunda.-Ámbito de aplicación.
As disposicións contidas nestas instrucións serán aplicables ao persoal médico de familia e diplomados en enfermaría que figuren inscritos nas listaxes para vinculacións temporais de persoal estatutario en urxencias extrahospitalarias de longa duración e que resulten seleccionados para vinculación nos PAC.
Terceira.-Modalidade de nomeamento temporal.
3.1. A cobertura de atención continuada de todos os PAC, sexan ou non do anexo I, realizarase mediante a modalidade de nomeamento temporal de servizo determinado, fóra do cadro.
A formalización do citado nomeamento polo aspirante seleccionado garantirá a cobertura da atención urxente extrahospitalaria nas condicións previstas no pacto publicado por Resolución do 29 de outubro de 2004, de creación de postos de traballo de médicos de familia e de enfermaría en PAC piloto (DOG nº 218, do 9 de novembro), as descritas na oferta, e nas normas reguladoras da dita prestación.
3.2. PAC do anexo I.
3.2.2. Os nomeamentos dos PAC do anexo I terán por causa a posta en marcha de novo modelo de urxencias en atención primaria.
3.2.3. Os ditos nomeamentos realizaranse, logo de opción de voluntariedade dos profesionais das unidades e servizos do correspondente PAC, segundo instrucións 7/2005 publicadas no DOG do 20 de abril. Con carácter xeral, os nomeamentos realizaranse baixo a modalidade A (1.624 horas de xornada efectiva de atención continuada) do artigo 5 do pacto de PAC piloto (DOG nº 18, do 9 de novembro), coa posibilidade de que o profesional vinculado poida voluntariamente superar esta xornada para realización de atención ordinaria na unidade ou atención continuada no PAC.
3.2.4. Os postos de traballo dos 16 PAC piloto actualmente xa constituídos e os 35 previstos no anexo I, sen prexuízo dos que se puidesen ampliar, terán carácter estrutural.
3.2.5. O número de vínculos de novo modelo calcularase en función das horas de atención continuada
non cubertas voluntariamente polo persoal das unidades e servizos do cadro dos ámbitos deses PAC, divididas entre 1.570. No momento que se proceda á dotación dos postos de traballo de persoal dos PAC, os nomeamentos de servizo determinado neses ámbitos serán transformados en nomeamentos interinos en praza vacante, de conformidade coas condicións estruturais dos citados PAC.
A revisión ou amortización de postos en PAC realizarase a través de programas funcionais das xerencias correspondentes, logo de negociación no ámbito que corresponda.
3.3. PAC restantes.
3.3.1. No resto de PAC non incluídos nos anteriores, os vínculos terán por causa a cobertura de atención continuada ou gardas no seu ámbito. Realízanse co nomeamento nas condicións da modalidade C, do artigo 5 do pacto de PAC piloto (DOG nº 18, do 9 de novembro de 2004). Estarán vixentes ata que, producida a incorporación dos profesionais da OPE extraordinaria, este persoal do cadro das correspondentes unidades realice a opción de voluntariedade de participación das gardas, coa eliminación da súa obrigatoriedade actual.
3.3.2. Por tanto, os vínculos de servizo determinado dos PAC restantes rematarán por mor da opción de voluntariedade do persoal do cadro.
3.3.3. O cálculo do número de vínculos de PAC piloto a realizar para esta selección determinarase en función das actuais horas de atención continuada, definidas en función da opción de voluntariedade realizada no ano 2004, cubertas polo persoal eventual divididas entre 1.624.
Cuarta.-Oferta de selección temporal.
4.1. Realizarase unha única oferta de selección para formalizar os vínculos anteriores dos puntos 3.2. e 3.3. Nela distinguiranse as ofertas que corresponden aos PAC do anexo I dos restantes.
4.2. Por razón desta oferta xeral, cesarán dos nomeamentos de atención continuada, con alta continuada, neses ámbitos, de acordo co previsto no número 2 da Resolución do 6 de agosto de 2004, publicada no DOG nº 160, do 18 de agosto, pola que se acorda dar publicidade aos acordos acadados no seo da comisión de seguimento de urxencias extra hospitalarias.
4.3. Informaranse os aspirantes que os vínculos que se formalicen nos PAC do anexo I teñen prevista a estabilidade, de acordo co disposto na instrución terceira punto 3.2, e verán aplicado o novo modelo de urxencias extrahospitalarias previsiblemente, no mes de novembro, data prevista de incorporación da OPE, e segundo se dispoña no decreto que regule as condicións de traballo e retributivas do novo modelo de urxencias de atención primaria.
4.4. Nos PAC restantes, informaranse os profesionais que opten por prestar servizos neles que con ocasión da toma de posesión da OPE, previsiblemente no mes de novembro se realizará nese momento a oferta de cobertura voluntaria de gardas ao persoal de cadro, o que poderá facer necesario revisar, en máis ou en menos, o número de vínculos, rematando entón a vixencia dos nomeamentos. Os criterios de cesamento e recolocación, se for o caso, a que poidan dar lugar tanto esa eventual variación no número de vínculos como o respeto da
situación en tal data das listaxes de selección temporal vixentes nela, serán adoptados logo de negociación na mesa sectorial.
Qinta.-Información.
5.1. As xerencias facilitarán aos aspirantes información completa, e ofertarán os nomeamentos de servizo determinado en todos os ámbitos a cubrir por orde da lista especial de urxencias extrahospitalarias para cobertura de longa duración, elaborada segundo a convocatoria ordinaria formalizada no mes de xuño de 2004, cos criterios fixados no pacto de selección temporal e os ditados no seu desenvolvemento. Non poderán incluírse na oferta os 16 PAC seleccionados por dúas convocatorias específicas.
Antes do inicio do proceso de selección, as xerencias convocarán a comisión de centro co obxecto de proceder a dar información sobre o proceso de selección temporal do persoal inscrito nas listaxes de vinculacións temporais e o número de vínculos a formalizar para a cobertura do servizo.
5.2. Publicación da oferta de vínculo:.
Unha vez determinadas as necesidades de vinculacións, as xerencias publicarán nos taboleiros de anuncios unha resolución de iniciación do proceso de selección, que conterá os seguintes datos:
1. Prazo habilitado para a formalización de solicitudes de PAC por orde de preferencia.
2. PAC que se ofertan na área coa indicación da súa condición (PAC do anexo I ou PAC restantes, das instrucións 3.2 ou 3.3) .
3. Horas de cobertura previstas en cada PAC.
4. Número de persoal necesario para a cobertura.
5. Data e lugar de formalización do nomeamento de PAC.
As xerencias de atención primaria, no caso do persoal facultativo, e as direccións provinciais, no de persoal de enfermaría, coordinaranse para levar a cabo a selección.
A solicitude poderá efectuarse por escrito ou mediante comparecencia ante o órgano acreditado.
Sexta.-Xestión das listas especiais de urxencias extrahospitalarias.
6.1. A selección de aspirantes realizarase de conformidade co disposto na disposición 12 do pacto sobre selección temporal (DOG número 104, do 1 de xuño de 2004).
Con base na dita norma, os aspirantes serán seleccionados das listas especiais de urxencias extrahospitalarias para vínculos de longa duración.
A orde de oferta de selección realizarase aos aspirantes da dita listaxe por orde de puntuación ademais, deberán reunir as condicións seguintes, recollidas nas disposicións concordantes do pacto citado:
A. Que no momento de formalizar a oferta de selección estean dispoñibles nas listas por non estaren vinculados co Sergas, ou con calquera fundación pública sanitaria, administración ou empresa, por nomeamentos de longa duración, de duración igual ou superior a un ano ou interino en praza vacante.
B. Que no momento de formalizar a oferta estean dispoñibles para vínculos de longa duración por ter un vínculo ou contrato vixente de duración inferior ao ano, ou un vínculo de atención continuada, ou vínculo de alta continuada para gardas ou atención continuada.
C. Os aspirantes anteriores serán chamados sempre que non teñan penalización vixente e que non se encontren suspendidos de chamamento por calquera causa prevista na norma xeral 11.1.2 do pacto de selección temporal, excepto no suposto de maternidade o adopción legal. Neste último suposto, os aspirantes, serán chamados para a oferta, ben se o vínculo se formalizará unha vez que termine o período que deu lugar á causa de suspensión, nos termos legalmente previstos. Mentres, formalizarase un vínculo de PAC co profesional da lista que lle corresponda, coa duración da causa de suspensión.
6.2. Promoción interna:
Os profesionais das listas especiais de aspirantes de urxencias extrahospitalarias por promoción interna de médicos de familia serán chamados para a cobertura do 50% dos vínculos ofertados de longa duración.
Os profesionais das listaxes especiais de urxencias extrahospitalarias de promoción interna de diplomado en enfermaría serán chamados sempre que pertenzan ao mesmo centro de xestión e mesmo nivel, de primaria ou especializada, de acordo coa regulación xeral prevista para promoción profesional na norma xeral 9 do pacto de selección temporal.
6.3. Orde de chamamentos:
Os aspirantes das categorías de facultativos e diplomados en enfermaría serán chamados polo seu número de orde polas seguintes listaxes:
1º Aspirantes inscritos nas listaxes especiais para vinculacións de longa duración no novo modelo de atención continuada en PAC, confeccionadas en virtude da convocatoria ordinaria de selección temporal formalizada por resolución da División de Recursos Humanos do 9 de xuño de 2004. O rexeitamento polos aspirantes desta oferta de vinculación de longa duración significará a penalización de chamamentos por un ano ou exclusión da lista de ser a segunda renuncia, segundo se dispón na norma xeral 11 do pacto.
2º Os aspirantes incorporados a estas listaxes especiais nas convocatorias automáticas, formalizadas ao abeiro da norma xeral 6.3. do pacto sobre selección temporal no ano 2004, por orde cronolóxica da súa publicación, comezando pola máis antiga. O rexeitamento polos aspirantes desta oferta de vinculación de longa duración significará a penalización de chamamentos por un ano ou exclusión da lista, de ser a segunda renuncia, segundo se dispón na norma xeral 11 do pacto.
3º En caso de non ser suficiente para a cobertura o número de aspirantes inscritos nas listaxes especiais da convocatoria ordinaria e das automáticas, poderán convocarse os aspirantes da listaxe xeral.
4º Seguidamente, poderanse ofrecer os vínculos aos profesionais que non teñan ofertados vínculos nas áreas limítrofes e que figuren inscritos nestas listaxes especiais de urxencias extrahospitalarias.
As áreas limítrofes figuran no pacto de selección temporal. Formalizada a oferta a un aspirante da área limítrofe, de ser rexeitada, non significará penalización.
5º De non ter aspirantes suficientes, despois de ter efectuadas as ofertas anteriores, formalizarase a oferta aos aspirantes que figuran na listaxe xeral e que non optaron na primeira oferta voluntaria a que se refire no punto 3º. De ser rexeitada esta oferta serán penalizados por primeira renuncia inxustificada, e, de ser o caso, excluídos na segunda oferta con renuncia.
Sétima.-Condicións de traballo e retribucións.
7.1. O nomeamento vincula o profesional para a cobertura de atención continuada, que será realizada segundo especifique o calendario de traballo mensual.
7.2. No nomeamento constará a xornada de traballo recollida nas normas de aplicación aos PAC. A xornada poderá ser obxecto de ampliación, derivada das necesidades asistenciais. De darse esta incidencia será tratada polas xerencias na comisión de centro.
As horas de ampliación poderán ser en atención ordinaria na unidade ou servizo, sempre que sexan encomendadas de xeito regrado, conforme un procedemento negociado cos representantes dos traballadores na comisión de centro ou xunta de área, e cun calendario determinado previsto pola organización.
7.3. O calendario mensual de quendas de atención continuada que debe realizar o profesional nomeado fixarase e notificarase con información trimestral, sen prexuízo da súa posible adaptación, derivada da realización de atención ordinaria, por mor do cumprimento do réxime de descansos. Unha comisión de seguimento das carteleiras de traballo, cuxos membros serán designados pola mesa sectorial, terá coñecemento das incidencias que se produzan na repartición ponderada das quendas de traballo nos PAC.
7.4. Retribucións:
Os profesionais vinculados conforme o disposto nestas instrucións serán retribuídos cos correspondentes códigos orzamentarios creados para PAC piloto, nas contías previstas no pacto regulador destes.
Oitava.-Servizos prestados.
Os servizos prestados polo dito nomeamento temporal en PAC corresponden á categoría obxecto de vinculación, de médico de familia ou diplomado de enfermaría, en postos de traballo de puntos de atención continuada en institucións sanitarias do Sergas no nivel de atención primaria.
Novena.-Entrada en vigor.
A presente instrución entrará en vigor o día seguinte ao da súa publicación no Diario Oficial de Galicia
ANEXO I
Provincia da Coruña.
Xerencia de Atención Primaria da Coruña: PAC de Arteixo, PAC de Culleredo, PAC da Laracha, PAC de Ponteceso, PAC de Sada, PAC de Vimianzo, PAC de Oleiros e PAC de Carballo.
Xerencia de Atención Primaria de Santiago de Compostela: PAC de Boiro, PAC de Noia, PAC de Ordes, PAC de Padrón, PAC de Rianxo, PAC de Ribeira e PAC da Pobra do Caramiñal, PAC de Santa Comba.
Área Sanitaria de Ferrol: PAC de Narón, PAC das Pontes, PAC de Pontedeume.
Provincia de Lugo.
Xerencia de Atención Primaria de Lugo: PAC do Corgo, PAC de Guitiriz, PAC de Guntín, PAC de Lugo, PAC de Sarria, PAC de Vilalba, PAC de Outeiro de Rei.
Provincia de Ourense
Xerencia de Atención Primaria de Ourense: PAC da Pobra de Trives, PAC de Viana do Bolo, PAC de Castro Caldelas.
Provincia de Pontevedra.
Xerencia de Atención Primaria de Vigo: PAC de Redondela, PAC de Moaña e PAC da Guarda.
Xerencia de Atención Primaria de Pontevedra: PAC de Lalín, PAC de Vilagarcía, PAC de Sanxenxo.
A relación anterior poderá verse ampliada, de ser o caso, a través dos programas funcionais das xerencias correspondentes.